
AZ ONLINE MARKETING, VALAMINT A KÜLÖNBÖZŐ GENERÁCIÓK (BABY BOOMER, X, Y, Z) ONLINE VÁSÁRLÁSI SZOKÁSAI

A dolgozat az online marketing jelentőségét és jellegzetességeit, valamint a különböző nemzedékek (baby boomer, X, Y és Z generáció) vásárlási szokásaira gyakorolt hatását vizsgálja. A munka írása közben három hipotézist fogalmaztam meg: 1. Az X generáció képviselői költik a legtöbb pénzt egy online tranzakció során; 2. Az Y generáció gyakrabban vásárol online, mint a baby boomer, X vagy Z generáció tagjai; 3. Az online marketing a baby boomer generációt befolyásolja a legjobban. A feltevések igazolására, esetleg cáfolására, kérdőíves kutatást alkalmaztam. A felmérés Törökbecse vajdasági település területére korlátozódott, az adatok begyűjtése pedig 2021. március 10. és április 20. között történt. A kérdőív Törökbecse két Facebook csoportjában lett közzétéve, mely körülbelül 4000 tagot számlál, akik közül 337 személy vett részt a kutatásban.
A kutatás eredményei alapján megállapítható, hogy a fiatalabb generációkra jellemzőbb a gyakori termékrendelés az internetes áruházakból, azonban mindezt alacsonyabb összegekért teszik, mint az idősebb, X vagy akár a baby boomer, nemzedék tagjai. Megvizsgáltam azt is, hogy a marketingeszközök melyike tudja leginkább vásárlásra buzdítani a felhasználókat; hogy az offline vagy online vásárlási formát tartják-e előnyösebbnek; hogy legtöbbször milyen termékeket rendelnek, illetve hogy mely fizetési mód a leginkább használatos egy vajdasági kisváros internetes felhasználói körében.

